शीरोज के कोफाउंडर, आशीष शुक्ला कहते हैं, ‘‘महिलाएं जिन के चेहरे जला कर उन की पहचान छीन ली गई, उन के लिए पुन: समाज से जुड़ना बहुत कठिन होता है और वह भी ऐसे समाज में जहां खूबसूरती एक लड़की की वैल्यू के लिए बहुत जरूरी मानी जाती है. ‘‘ऐसे में दूसरों पर आश्रित रहने या डिप्रैशन की जिंदगी जीने के बजाय उन्होंने अपनी आंखों में फिर से नए सपने सजाने का विकल्प चुना और वाकई शीरोज में काम करते हुए इन की जिंदगी बदल गई है. फिलहाल आगरा के अलावा लखनऊ और उदयपुर में भी शीरोज हैंगआउट खोले गए हैं. कुल 18 लड़कियां हमारे यहां हैं.’’ अपराधियों ने इन लड़कियों की पहचान पर हमला किया था पर अब यही इन लड़कियों की पहचान का सबब बन गया है. इन के अंदर का विश्वास वापस आ रहा है. पहले जहां लोग ऐसी विक्टिम्स से मिलने से कतराते थे अब बगल में खड़े हो कर फोटो खिंचवाते हैं. ये लड़कियां अब असहाय या बेसहारा नहीं वरन अपने घर को सपोर्ट कर रही हैं. इन का आउटलुक पूरी तरह बदल गया है.